Virallinen lehti nro C 323 , 04/12/1995 s. 0110



B4-1364, 1376, 1389, 1395, 1401 ja 1411/95 Päätöslauselma Sri Lankan konfliktista ja tarpeesta tukea rauhanprosessia Euroopan parlamentti, joka - ottaa huomioon aiemmat päätöslauselmansa Sri Lankan tilanteesta, erityisesti 22. huhtikuuta 1994 ((EYVL C 128, 9.5.1994, s. 530)) ja 18. toukokuuta 1995 ((EYVL C 151, 19.6.1995, s. 272)) annetut päätöslauselmat, A. on syvästi huolissaan Jaffnan niemimaan siviiliväestön ahdingosta, varsinkin niiden useiden satojen tuhansien henkilöiden ahdingosta, jotka on siirretty kotipaikoiltaan, sen jälkeen kun Sri Lankan armeija aloitti «Operaatio Riviresan» 17. lokakuuta 1995 vallatakseen Jaffnan kaupungin takaisin kapinallisilta LTTE-joukoilta, B. on tietoinen siitä, että YK:n pääsihteerin toimisto on pyytänyt Sri Lankan hallitusta sallimaan YK:n erityisvirastojen tarjoaman avun kyseisille siviileille ja että hallitus on pyytänyt ICRC:tä, Sri Lankan Punaista Ristiä ja Save the Children Fund -järjestöä sekä muita kansalaisjärjestöjä auttamaan Jaffnan niemimaan ihmisten avustamisessa elintärkeiden ruoka- ja lääketarvikkeiden osalta, C. katsoo, että elokuussa 1994 demokraattisesti valittu Sri Lankan hallitus kävi parhaillaan rauhanneuvotteluja LTTE:n kanssa, kun LTTE yksipuolisesti rikkoi tulitaukosopimuksen tekemällä sarjan iskuja sotilas- ja siviilikohteisiin huhtikuussa 1995, D. on tietoinen siitä, että LTTE:n Jaffnan niemimaalle perustama hallinto on perustunut enemmän voimankäyttöön kuin yleiseen oikeutukseen, E. valittaa syvästi LTTE:n muissa Sri Lankan osissa tekemiä terroristi-iskuja, muun muassa Colombon itsemurhapommituksia ja aseettomien kyläläisten raakaa murhaa lähellä itäistä provinssia, F. uskoo, että nämä hyökkäykset on toteutettu enemmistönä olevan singaleesiväestön tahalliseksi provosoimiseksi kostotoimenpiteisiin viattomia tamileja vastaan, G. on huolissaan tamilisiviilien sattumanvaraisia pidätyksiä Colombossa ja muita ihmisoikeusrikkomuksia koskevista tiedoista, H. on suruissaan siitä, että useat tämän konfliktin yhteydessä kuolleista LTTE:n separatisteista ovat olleet nuoria poikia ja tyttöjä; 1. Pyytää kaikkia asianomaisia tekemään kaikkensa siviiliväestön suojelemiseksi Jaffnan niemimaalla ja meneillään olevien avustustoimien helpottamiseksi; 2. Pyytää EU:ta ja sen jäsenvaltioita tukemaan avustustoimintaa sekä asianmukaisten kansalaisjärjestöjen välityksellä että Sri Lankan hallitukselle pakolaisten auttamispyrkimyksiin annettavan suoran avun muodossa; 3. Pyytää LTTE:tä lopettamaan sotatoimensa siviilikohteita vastaan Colombossa ja muissa Sri Lankan osissa; 4. Vetoaa konfliktin osapuoliin rauhanneuvotteluiden uudelleen avaamiseksi, jotta konfliktissa saavutettaisiin poliittinen ratkaisu ja jotta väkivaltaisuudet loppuisivat koko maassa; 5. Panee tyytyväisenä merkille presidentti Kumaratungan 3. elokuuta 1995 esittämät rauhanehdotukset, jotka sisältävät laajoja perustuslaillisia muutoksia, muun muassa provinssien vallan lisääminen ja uudelleenjärjesteltyjen pohjoisen ja itäisen provinssin yhdistyminen, joita useat demokratiaa kannattavat eri tahot Sri Lankassa, muun muassa muut tamilivähemmistöä edustavat puolueet ovat laajalti tukeneet, ovat parhaillaan Sri Lankan parlamentin tilapäisen valiokunnan käsiteltävänä; 6. Tuomitsee lasten pakottamisen LTTE:n riveihin ja ottaa huomioon Jaffnan kirkkojen johtajien vetoomukset tämän käytännön lopettamiseksi; 7. Pyytää Sri Lankan hallitusta varmistamaan sen, että tamiliväestön kansalaisoikeuksia kunnioitetaan ja että rikkomuksiin syyllistyneet asetetaan syytteeseen; 8. Pyytää EU:n jäsenvaltioita valvomaan EU:n alueella toimivia LTTE:n toimistoja ja varmistamaan, että niiden edustajat noudattavat lakia eivätkä mitenkään osallistu terrorismiin tai pelotteluun; 9. Kehottaa puhemiestään välittämään tämän päätöslauselman komissiolle, neuvostolle sekä Sri Lankan hallitukselle ja parlamentille.